# Læringsmiljøutvalgets (LMU) årsplan i arbeidet for et inkluderende læringsmiljø 2024-2025

## Arbeidet med utdanning og læringsmiljø ved UiO

Hensikten med denne årsplanen er å 1) gi en oversikt over ansvars- og arbeidsområdene til LMU, 2) skape en struktur for arbeidet i LMU gjennom året, samt 3) danne grunnlag for oppfølging av igangsatte og stimulere til eventuelt nye tiltak på LMUs ansvarsområder.

Læringsmiljøet er omtalt i ny universitets- og høyskolelov som trer i kraft 01.08.24. Institusjonen skal i hht §10-1 «sørge for at læringsmiljøet på institusjonen er forsvarlig ut fra en samlet vurdering av hensynet til studentenes helse, sikkerhet og velferd.»

Læringsmiljøet defineres videre som «de forholdene som virker inn på studentenes muligheter til å tilegne seg kunnskap, og som er av betydning for studentenes fysiske og psykososiale helse. I læringsmiljøet inngår fysiske, digitale, organisatoriske, pedagogiske og psykososiale forhold.»

Institusjonens arbeid med læringsmiljøet skal dokumenteres og inngå i kvalitetssystemet for utdanningsvirksomheten. Institusjonen skal videre samarbeide med studentsamskipnaden om å legge til rette for et godt læringsmiljø og god studentvelferd.

Ny UH-lov angir i § 10-10 at universiteter og høyskoler skal ha minst ett læringsmiljøutvalg. Læringsmiljøutvalget skal bidra til at § 10-1 følges, og sikre at studentene kan medvirke i prosessene som gjelder læringsmiljøet. Studentene og institusjonen skal ha like mange representanter i læringsmiljøutvalget. Utvalget skal velge leder hvert år. Lederen skal annethvert år velges fra institusjonens representanter og annethvert år fra studentenes representanter.

Ved UiO har **læringsmiljøutvalget (LMU)** 4 studentrepresentanter og 4 representanter fra institusjonen: viserektor for utdanning, studiedirektør, eiendomsdirektør og en studiedekan. I tillegg har LMU flere faste observatører. Per mars 2024 er det: Studentsamskipnaden i Oslo (SiO), Enhet for helse miljø og sikkerhet (HMS), Universitetsbiblioteket (UB), LINK – Senter for læring og utdanning, Tilretteleggingsrådgiver i Avdeling for studieadministrasjon (SADM), Leder av Det Norske Studentersamfund (DNS), Studentombudet og Leder av kjellerpubnettverket. LMU gir råd til universitetsledelsen i spørsmål som gjelder læringsmiljø ved UiO.

UiO har følgende andre organer som også behandler læringsmiljøspørsmål:

**Utdanningskomiteen** er et rådgivende organ som diskuterer utdanningsstrategiske spørsmål og driver erfaringsutveksling mellom UiOs faglige ledelse, fakultetenes faglige ledelse og studentene. Utdanningskomiteens arbeidsområde omfatter all utdanning på bachelor- og masternivå og innenfor livslang læring. Utdanningskomiteen har et særlig ansvar for helheten i UiOs arbeid med utdanningskvalitet. Utdanningskomiteen ledes av viserektor for utdanning, har en representant fra hvert fakultet (studiedekan), LINK, UB og tre studentrepresentanter.

Strategisk koordineringsgruppe for IT i utdanning **(SK-ITU)** koordinerer og anbefaler tiltak innen IT i utdanning på universitetet og rapporterer til Utdanningskomiteen. SK-ITU har medlemmer fra ulike enheter ved UiO, og studentrepresentasjon.

**Koordineringsgruppe for likestilling, inkludering og mangfold** ledes av prorektor og har en rådgivende funksjon ovenfor UiOs ledelse i utviklingen av UiOs politikk for likestilling, inkludering og mangfold, anbefale tiltak og strategiske satsningsområder for å oppnå ambisjonene. Koordineringsgruppens arbeid omfatter både ansatte og studenter.

Studentene er representert i alle organer som behandler læringsmiljøspørsmål. UiOs [«retningslinjer for studentmedvirkning»](https://www.uio.no/om/regelverk/studier/studentmedvirkning/) ligger til grunn for arbeidet med utdanningsutvikling og studentenes læringsmiljø.

Gitt arbeidsdelingen mellom Utdanningskomiteen og LMU er planen for LMUs arbeid i hovedsak knyttet til de dimensjoner av læringsmiljøet som gjelder sosialt miljø, inkludering og integrering – herunder utviklingen av de fysiske rammebetingelsene for læringsmiljø (bygninger, campus, utearealer).

## LMUs årsplan 2024-2025

### En innbydende campus

For at studentene skal trives på campus og ønske å tilbringe tid her, er det viktig at arealene hvor studentene oppholder seg legger til rette for trivsel, læring og gode uformelle møteplasser.

LMU vil i perioden sette følgende saker på agendaen, for å undersøke status på området og gi universitetsledelsen eventuelle råd om videre arbeid:

* Hvordan UiO legger til rette for at studentene kan ferdes trygt på universitetets områder.
* Hvordan studentarealer prioriteres ved nybygg og i rehabilitering av UiOs bygg. På hvilken måte det fysiske læringsmiljøet fremmer interaksjon og læring, inkludert muligheter for digital samhandling (nettilgang, lademuligheter)
* Hvordan UiO tilrettelegger for utvidede åpningstider på campus i eksamensperioder.
* Hvordan UiO samarbeider med SiO for utvikling og videreføring av hele bredden i SiOs tilbud på campus, med mat og drikke, helse, trening, boliger, barnehage og foreninger.

### Et tilrettelagt læringsmiljø

I henhold til ny UH-lov § 10-5 har studenter «med funksjonsnedsettelse og studenter med særskilte behov rett til egnet individuell tilrettelegging av lærested, undervisning, praksis, læremidler og eksamen. Retten gjelder ikke tilrettelegging som innebærer en uforholdsmessig byrde for institusjonen. Når institusjonen skal vurdere om tilretteleggingen innebærer en uforholdsmessig byrde, skal det særlig legges vekt på a. tilretteleggingens effekt, b. kostnadene ved tilretteleggingen og c. institusjonens ressurser. Tilretteleggingen må ikke føre til en reduksjon av de faglige kravene som stilles i det enkelte studiet. For å bestå må studentene oppnå det læringsutbyttet som kreves for studiet.»

LMU vil i perioden sette følgende saker på agendaen, for å undersøke status på området og gi universitetsledelsen eventuelle råd om videre arbeid:

* Hvordan UiO sørger for at arbeidet med saksbehandling av søknader om individuell tilrettelegging samordnes på tvers av fakultetene, og hvilke tiltak som gjennomføres for å øke kvalitet og effektivitet i saksbehandlingen
* Hvilke tiltak UiO prioriterer i arbeidet med universell utforming, og hvordan dette kan gi et mer inkluderende læringsmiljø som reduserer behovet for individuell tilrettelegging
* Hvordan UiO informerer studentene om deres rettigheter når det kommer til tilrettelegging av undervisning og eksamen

### Et inkluderende sosialt miljø

UiO skal ifølge strategi2030 arbeide systematisk for å skape et trygt og godt arbeids- og læringsmiljø, større mangfold og en inkluderende kultur for studenter og ansatte.

LMU vil i perioden sette følgende saker på agendaen, for å undersøke status på området og gi universitetsledelsen eventuelle råd om videre arbeid:

* Hvordan UiO jobber med mottak og oppfølging av førsteårsstudenter
* Hvordan UiO jobber for å fremme et inkluderende studiemiljø, om det iverksettes tiltak overfor særskilte grupper av studenter og hvilken effekt disse har.
* Hvordan UiO jobber forebyggende mot trakassering og diskriminering
* Hvordan UiO jobber med oppfølging av saker meldt inn i Si-fra systemet for studenter

### Et studentmiljø for foreninger og frivillighet

Det uformelle læringsmiljøet knyttet til foreninger og studentfrivillighet utgjør en svært viktig del av læringsmiljøet. UiO skal i hht Lov om studentsamskipnader §5 samarbeide med SiO om å «legge forholdene til rette for et godt studiemiljø og arbeide for å bedre det helhetlige læringsmiljø ved utdanningsinstitusjonen.» UiOs samarbeid med SiO er regulert i fristasjonsavtalen, med en egen samarbeidsavtale om SiO foreningers ansvar. Formålet med avtalen er å legge forholdene til rette for et rikt studentforeningsmiljø ved UiO. Et godt og tett samarbeid mellom UiO og SiO er viktig for at studentene skal lykkes med å utvikle og drive et variert frivillig tilbud.

LMU vil i perioden sette følgende saker på agendaen, for å undersøke status på området og gi universitetsledelsen eventuelle råd om videre arbeid:

* Hvordan det tilrettelegges for foreningsaktivitet i UiOs lokaler
* Hvordan UiO i samspill med SiO tilrettelegger for at studentene kan få god og effektiv informasjon om ulike studentaktiviteter.
* Hvordan UiO i samarbeid med SiO informerer studentforeninger om aktivitetsmidler, kulturstyret og om andre mulige finansieringskilder.
* Hvordan UiO inkluderer studentforeningene i beslutninger som angår dem, og jobber for en god og konstruktiv dialog.
* Hvordan UiO legger til rette for at foreninger kan bidra inn i arrangementer uten at dette går på bekostning av studentfrivilligheten

### Et kunnskapsbasert læringsmiljøarbeid

En viktig hensikt med årsplanen er å fremme en systematikk i læringsmiljøarbeidet slik at man også sikrer kontinuitet og langsiktighet. For å oppnå dette er det behov for ulike former for kartlegginger og data på de ulike læringsmiljøtematikkene som er identifisert over, og som kan gi informasjon om status og eventuelle endringer. Slike kartlegginger kan være basert på både kvalitative og kvantitative data, og i det bør gjøres en utredning av hvordan man sikrer et kunnskapsbasert grunnlag for arbeidet i LMU. LMU vil derfor:

* Utrede hvordan man kan utvikle et systematisk kunnskapsgrunnlag for læringsmiljøarbeidet